მერი რიტერ ბერდი
მერი რიტერ ბერდი (ინგლ. Mary Ritter Beard; დ. 5 აგვისტო, 1876 – გ. 14 აგვისტო, 1958) — ამერიკელი ისტორიკოსი, ავტორი, ქალთა საარჩევნო უფლების აქტივისტი. როგორც პროგრესული ეპოქის რეფორმატორი, აქტიური იყო როგორც შრომით, ასევე ქალთა უფლებების მოძრაობებში. დაწერა რამდენიმე წიგნი ქალების როლზე ისტორიაში, მათ შორისაა: ქალების გაგების შესახებ (1931), ამერიკა ქალთა თვალით (რედაქტორი, 1933) და ქალი, როგორც ძალა ისტორიაში: კვლევა ტრადიციებსა და რეალობაში (1946), რომელიც მისი მთავარი ნაშრომია. გარდა ამისა, მან თავის მეუღლესთან, ისტორიკოს ჩარლზ ოსტინ ბერდთან ერთად თანაავტორობა გაუწია რამდენიმე წიგნს, მათ შორისააა: ორტომიანი ამერიკული ცივილიზაციის აღზევება (1927), ამერიკა შუაგასასვლელში: ცივილიზაციის იდეის შესწავლა (1939) და ამერიკული სული (1942), სერიის, ამერიკული ცივილიზაციის აღზევების მესამე და მეოთხე ტომი. წიგნი, შეერთებული შტატების ძირითადი ისტორია, მათი ყველაზე გაყიდვადი ნაშრომი იყო. მეოცე საუკუნის ადრეულ ათწლეულებში ბერდი აქტიურად უჭერდა მხარს შეერთებული შტატების მეცხრამეტე შესწორების მიღებას და ჩართული იყო ქალთა საარჩევნო უფლებების დაცვის რამდენიმე ორგანიზაციაში, მათ შორის: ქალთა პროფკავშირის ლიგასა და თვითმხარდამჭერ ქალთა თანასწორობის ლიგაში (მოგვიანებით ეწოდა ქალთა პოლიტიკური გაერთიანება); ასევე იყო ქალთა ხმის უფლებების კონგრესის კავშირის მრჩეველთა საბჭოს წევრი (მოგვიანებით ეწოდა ქალთა ეროვნული პარტია). გარკვეული პერიოდის განმავლობაში ის არედაქტირებდა პუბლიკაციებს ქალთა ხმის უფლებათა შესახებ ჟურნალებში: The Woman Voter და The Suffragist. დაინტერესებული იყო ქალების ისტორიებით, რამაც გადააწყვეტინა, რომ დაეარსებინა ქალთა არქივების მსოფლიო ცენტრი, 1935 წელს, ნიუ-იორკში. მიუხედავად იმისა, რომ ცენტრი 1940 წელს დაიხურა, რაც ძირითადად განპირობებული იყო შიდა პრობლემებისა და დაფინანსების ნაკლებობით, მისმა ინიციატივამ წაახალისა რამდენიმე კოლეჯი და უნივერსიტეტი, რომ დაეწყოთ მსგავსი ჩანაწერების შეგროვება ქალთა ისტორიაზე. რედკლიფისა და სმიტის კოლეჯებში იყო ქალთა ისტორიის კონსულტანტი, რის შემდეგაც დააარსეს არტურ და ელიზაბეტ შლეზინგერის ბიბლიოთეკა, ჰარვარდის უნივერსიტეტში და სოფია სმიტის კოლექცია სმიტის კოლეჯში.